text: жантекей, жантікей (1992 жылға дейін ерназар) абай облысы ақсуат ауданындағы ауыл, ырғызбай ауылдық округі орталығы. аудан орталығы ақсуат ауылынан солтүстікке қарай 45 км-дей жерде, зайсан көліне құятын боғас (бұғаз) өзенінің оң жағалауында, дала белдемінде орналасқан. 1999 жылы жергілікті тұрғындар саны 1347 адам (682 ер адам және 665 әйел адам) болса, 2009 жылы 933 адамды (465 ер адам және 468 әйел адам) құрады. іргесі 1932 жылдың аяғында ауыл шаруашылығын ұжымдастыруға байланысты елтай ерназаров атындағы ұжымшарды құру негізінде қаланды. 1954 жылы а.иманов атындағы қой өсіру кеңшарының, ал 1965 жылы қайта құрылған “сұлутал” қой кеңшарының орталығы болып келді. оның негізінде 1997 жылдан шаруа қожалықтары жұмыс істейді. орта мектеп, клуб, дәрігерлік пункт бар. тұрғындары көрші елді мекендермен автомобиль жолы арқылы қатынасады.